text: 49-årig cyklist kørt over i Ribe
  11 marts 2014 kl. 16.08
  En 49-årig mand blev kort efter klokken 16 lettere kvæstet i en ulykke i Ribe.
  Den 49-årige mand er fra Ribe-området og kom ifølge øjenvidner i klemme under en varevogn, da han kom cyklende på Seminarievej tæt på Kvickly.
  De første meldinger gik på at manden var alvorligt kvæstet, men vagtchefen ved Syd- og Sønderjyllands Politi oplyser til TV SYD, at det ikke var så slemt som først antaget. Han er dog kørt til Sydvestjysk Sygehus i Esbjerg til yderligere observation.
  Et øjenvidne fortæller til TV SYD, at der er tale om en højresvingsulykke.
  -Jeg hører et bump og så en dame råbe ?nej, nej, nej?. Varevognen bakkede så, da chaufføren ikke vidste hvor cyklisten befandt sig, men på den måde blev han kørt over to gange, fortæller øjenvidnet Laura Oken til TV SYD.
  